དེ་རྗེས་ཁྲི་སྲོང་གི་སྲས་ཐ་ཆུང་ཁྲི་ལྡེ་སྲོང་བཙན་སད་ན་ལེགས་མཇིང་ཡོན་དུ་གྲགས་པ་རྒྱལ་སར་འཁོད།གཡུ་ཐོག་ཡོན་ཏན་མགོན་པོའི་སྲས།འབུམ་སེང༌།དཔལ་འབུམ།དགའ་དགའ་གསུམ་གྱིས།མུ་ནེ་བཙན་པོ་དང༌།སད་ན་ལེགས་འདི་གཉིས་ཀའི་བླ་སྨན་པ་མཛད་ཅིང་འཕྲིན་ལས་ཀྱང་ཡབ་ཀྱི་གདན་ས་གནོན་པ་བྱུང༌།འདི་དུས་བློན་པོ་གླང་སྣ་ཅན་གྱིས་བོད་ཀྱི་མཁས་པ་རྣམས་ལ་སྐྱོན་ཕབ།གཡུ་ཐོག་པ་བཙོན་དུ་བཅུགདེ་ནས་ཀློ་ཁ་ཁྲའི་ཡུལ་དུ་སྤྱུགས་པ།རྒྱལ་པོ་སད་ན་ལེགས་འདིས་ཀློ་ཡུལ་ནས་གདན་དྲངས།རྒྱལ་པོའི་ཕོ་བྲང་དུ་ཟ་འོག་དགུ་བརྩེགས་ཀྱི་སྟེང་དུ་སྤྱན་དྲངས་ཏེ།རིན་པོ་ཆེའི་འབུལ་བ་མང་པོ་ཕུལ་ཞིང་བོད་ཀྱི་རྒྱལ་པོ་བརྒྱུད་པ་ནས་བརྒྱུད་པར་གཡུ་ཐོག་བརྒྱུད་པར་བཅས་པ་བླ་སྨན་པ་བྱེད་དགོས་པའི་བཀའ་དང་དཔྱ་ཁྲལ་གྱི་འབུལ་བ་དང་བཅས་པ་ཐག་བཅད།གཡུ་ཐོག་པས་ཀྱང་སྔར་བཞིན་གསོ་བ་རིག་པ་རྒྱ་ཆེར་སྤེལ་ཏེ།གསུང་རྩོམ་ཡང་རིག་གནས་ཕྱི་ནང་ཞེས་པའི་གཞུང་ལེའུ་སོ་གསུམ།རྡེ་སྐོར་ཕྱི་ནང་གསང་གསུམ་ཞེས་པར་ལེའུ་ང་ལྔ།རིག་པའི་གནས་བཅོ་བརྒྱད་ཀྱི་འགྲེལ་བ་ཁ་སྐོང་དང་བཅས་པ།རྒྱུད་འགྲེལ་སྟོང་དང་རྩ་གཅིག་ལ་ལེའུ་སྟོང་དང་སུམ་བརྒྱ།མན་ངག་ཕན་བྱེད་དང་གནོད་བྱེད་ཀྱི་གཞུང་ཕྲན་མང་པོ།དམར་འདེད་ཀྱི་མན་ངག་ལེའུ་བརྒྱ་དང་དགུ་བཅུ།རོ་བཀྲ་འཕྲུལ་གྱི་མེ་ལོང་ལ་ལེའུ་ཉེར་ལྔ།བྱང་ཁོག་གསང་དབྱེ་ལེའུ་བརྒྱད།ཐུར་དཔྱད་གནད་ཀྱི་ལྡེའུ་མིག་ལ་ལེའུ་སོ་ལྔ།མངོན་ཤེས་གནད་ཀྱི་འཕྲུལ་འཁོར་ལ་ལེའུ་བཅོ་ལྔ།གསང་ཐིག་རིན་ཆེན་སྒྲོན་མེ་ལ་ལེའུ་བཅོ་བརྒྱད།ནག་རྩིས་འཁོར་འདས་གཏན་འབེབས་ལ་ལེའུ་བརྒྱ་དང་ཉི་ཤུ།འབྲས་རྩིས་ལ་ལེའུ་ཉེར་ལྔ།དཀར་རྩིས་རི་བོ་རྡུལ་འབེབས་ལ་ལེའུ་དྲུག་ཅུ།རྒྱུད་བཞིའི་ཐེམ་ཡིགགབ་པ་གསལ་བྱེད།ཐོ་བྱང༌།རྒྱུད་ཀྱི་ཁ་སྐོང༌།དཀར་ཆགཆ་ལགམེ་རྩ་མདོ་ཆོད་ནག་པོ།གཏར་ཁ་ལག་ལེན་འཕྱུགས་མེད།གྱེན་འདྲེན་ལྕགས་ཀྱུས་ཉ་འཛིན།ཐུར་འབེབས་རི་བོ་རྦབ་སྒྲིལ།ཉམས་ཡིག་མཐོང་བ་དོན་ལྡན།ཁྲིད་ཡིག་བརྒྱ་དང་ཉེར་གཅིགནད་པ་ལ་གཅེས་པ་སྲོག་འཚོ་དཔལ་སྐྱེད་ཀྱི་གདམས་པ།སྨན་པ་ལ་གཅེས་པ་བསྐྲད་པ་ལྔ་ལྡན་གྱི་གདམས་པ་ལ་སོགས་པ་མང་པོ་བརྩམས་སོ།།